Matovič, Igor, poslanec NR SR (2013-03-14):
Vážená pani predsedajúca, milé kolegyne, milí kolegovia, nechcem vás zdržovať, alebo teda prišli ste na hlasovanie, ale cítim potrebu možno trošku aj zopakovať to, čo som hovoril pri predošlej voľbe predsedu NKÚ. A jednoducho cítim potrebu to zopakovať. Podľa môjho názoru post predsedu NKÚ je najvyšší kontrolný post v Slovenskej republike. A myslím si, že práve preto by sme mali pristupovať k voľbe človeka, ktorý tento post bude zastávať, veľmi obozretne a vybrať veľmi kvalitného a nespochybniteľného kandidáta. My sme za náš klub povedali opozičným stranám, a v tomto prípade SaS, že podporíme vlastne opozičného kandidáta. De facto trikrát sme podporili a ďalej už podporovať nebudeme kandidáta, ktorý bude vybraný na základe nejakého straníckeho systému, že sa politické strany dohodnú, teraz nominujeme tohto kandidáta, ale podľa nášho názoru veľmi netransparentným spôsobom, jednoducho vybraného kandidáta. Tým nespochybňujem kvalifikáciu konkrétneho človeka, ktorého predkladáte. Ale myslím si, že už iba ten post, alebo Slovensko, alebo ľudia na Slovensku, ktorí sa pred rokom znechutili Gorilou a ktorí dlhodobo trpia nedôverou voči politikom a politickému systému, tak očakávajú, že na takéto posty budeme dosadzovať ľudí, ktorí budú vybraní veľmi čistým, transparentným a nespochybniteľným spôsobom, a nie v nepodstatnom rade odborníka. Preto som povedal teda aj opozičným stranám, že iba do určitého momentu budeme podporovať toho straníckeho kandidáta, keď teda na takejto dohode sa dohodli. Ale keďže sme videli, že v troch voľbách opozičné strany, bohužiaľ, neboli schopné dať dokopy ani svoje vlastné hlasy, ale to nevyčítam, poslanci hlasujú slobodne, ale hlavne opozičné strany neboli schopné presvedčiť poslancov strany SMER, aby im podporili kandidátov, ktorých opozičné strany navrhli, tak si myslíme, že najlepšia cesta, ako prinútiť poslancov strany SMER alebo postaviť ich do horšej situácie pri hlasovaní o kandidátovi na predsedu Najvyššieho kontrolného úradu, je vybrať kandidáta vo verejne prístupnom výberovom konaní, kde každý záujemca, ktorý bude chcieť získať v tomto prípade, povedzme, nomináciu opozície, verejne pred médiami a tým pádom pred ľuďmi, pred poslancami, ktorí budú chcieť, pred kýmkoľvek na Slovensku bude musieť vystúpiť so svojím projektom, predstavou, akým spôsobom chce ten úrad viesť, akým spôsobom chce zabezpečiť transparentnosť nakladania s verejnými prostriedkami, akým spôsobom sa chce chopiť funkcie, veľmi dôležitej, šéfa Najvyššieho kontrolného úradu. Myslím si, že nič opozičným stranám nebránilo v tom, aby sme urobili takýto precedens, aby sme takýmto transparentným spôsobom kandidáta vybrali a ukázali potom prípadne prstom, stále by ste mali možnosť, politické strany, povedať, áno, tento kandidát, si myslíme, je najlepší, preto, preto, preto, preto. Ľudia by mohli konfrontovať vaše kritériá s ich kritériami alebo s ich pohľadom na vec. A myslím si, že takto vybraný kandidát, ak by bol pod verejnou kontrolou vybraný, tak by bol veľmi silný a legitímny kandidát. A poslanci strany SMER alebo strana SMER by bola vo veľmi zlej situácii alebo ťažkej situácii, aby povedala, že nie, tento kandidát je netransparentným spôsobom vybraný alebo nie je dostatočný odborník. A preto som presvedčený, že v situácii, v ktorej vidíme, že SMER prisľúbil síce podporu opozičnému kandidátovi, ale v skutočnosti ju v tajnom hlasovaní nie je ochotný ju dať, tak myslím si, že toto je jediná cesta, akým spôsobom získať podporu jednotlivých poslancov strany SMER, keď by vlastne videli, že opozícia sa snažila naozaj postaviť nespochybniteľného kandidáta cez verejne prístupný konkurz vybraného. Tým som chcel iba obhájiť ten náš postoj, keď sme si povedali „trikrát a dosť“, pán Lipšic. V tomto prípade ide o stranícku nomináciu. Klub Obyčajných ľudí ďalej sa nebude podieľať na straníckych hrách v prípade nominácií na šéfa predsedu Najvyššieho kontrolného úradu. Stojíme si za tým a prišli sme do politiky, aby sme politiku očistili v prvom rade od straníckych nominácií, v prvom rade od toho, čo považujeme za korupciu, lebo, či sa nám to páči alebo nie, ak si raz niekto môže dosadiť, nehnevajte sa, neviem teraz presne, ktorá z vás to bola, svoju dcéru za šéfku daňových kontrolórov, aj keď nemá vôbec šajnu tá jej dcéra o tejto robote, nikdy v živote tam nebude zachovaná objektivita tých daňových kontrol, ktoré tam budú vykonávané. Takto nemôžeme ďalej fungovať. Slovensko na toto zomiera. Stranícke nominácie sú rakovinou politického systému, lebo rozožierajú ten systém. Kým budú mať politici možnosť nominovať vedenie polície, kým budú mať politici možnosť nominovať vedenie de facto prokuratúry, kým budú mať politici možnosť nominovať vedenie súdov, dovtedy spravodlivosť na Slovensku nebude. A my si myslíme, že musí nastať táto chvíľa, keď spravíme hrubú čiaru medzi politiku, verejnú správu, políciu, prokuratúru a súdy. Bude to bič na nás všetkých, samozrejme, ale vtedy začne byť politika naozaj o výkone verejnej služby, o službe občanom, lebo každý z nás alebo naši ľudia niektorí, ktorých niekde by sme si dosadili, budú žiť v strachu, že niekto nezávislý im pozerá na prsty. Súčasný systém, keď si politik dosadí svojich ľudí de facto do inštitúcií, ktoré ho majú vyšetrovať, obžalovať a následne súdiť, jednoducho nemôže fungovať. Tento systém je zlý. A, bohužiaľ, v tomto sme tam, kde sme boli pred rokom 1989. Čiže toto je moje presvedčenie. A toto je presvedčenie nášho klubu. (Ukážka transparentu.) Hovoril som to aj v predošlom volebnom období. Nie je to nič nové. Stranícke nominácie sú jednoznačná korupcia, lebo umožňujú korupciu, vytvárajú korupčné prostredie a vytvárajú priestor, kde môže korupcia rásť, lebo ak raz niekto žije v pocite beztrestnosti, kde vie, že vlastne môžem kradnúť, lebo potom moji chlapci mi neklepnú po prstoch, ktorých som si niekam dosadil, tak tento systém vytvára priestor na korupciu. Ak každý z nás, a nepochybujem o nikom v tejto sále, hovorí o tom, že korupcia je zlá a chceme ju vykynožiť, tak jediná cesta a základná cesta je odstrániť stranícke nominácie zo slovenského politického systému. Ak by som ešte povedal v pozícii, prečo je ešte možno taký trošku dôkaz, taký zvláštny a prekvapivý, prečo je veľmi dôležité konečne nominovať predsedu Najvyššieho kontrolného úradu, tak použijem na to možno zvláštnu vec. (Ukázanie e-mailu.) Ale dostal som to od občana. A dostali to aj viacerí ľudia. Dostal tento e-mail do schránky aj predseda vlády, myslím si, aj predseda parlamentu, myslím si, aj niektoré médiá. Ale nikde som to nepostrehol a nikto o tom nehovorí. Ja priznám sa, že neviem, či je pravda, čo je tu napísané. Ale dostal som preposlanú kópiu e-mailu, vraj od predsedu Najvyššieho kontrolného úradu pána Jasovského. A dovolím si ho vám ukázať. Neviem, či to budete úplne presne vidieť, ale keď nie, tak potom vám to prečítam. Je tam komplet napísané – from Ján Jasovský, nku.gov.sk, wednesday (streda), 6. marec, 14.15 hodín (Posiela to PaeDr. Jánovi Labaničovi.), subjekt, odpoveď na nejaký e-mail, Obecný úrad Horné Orešany, výzva). Vraj Ján Jasovský predseda slovenského Najvyššieho kontrolného úradu odoslal tomuto človeku, občanovi, ktorý sa sťažoval, zrejme omylom e-mail so znením: „Prosím, rieš tohto úchyláka, treba mu vysvetliť, že nemá čo žiadať!“ Ak toto je pravda, je to katastrofa. Ak najdôležitejší kontrolný post v štáte, predsedu Najvyššieho kontrolného úradu, zastáva človek, ktorý svojmu podriadenému zrejme chcel preposlať e-mail, alebo poslať e-mail a omylom ho poslal občanovi s takýmto znením, že označuje občana, ktorý sa sťažuje, za úchyláka, tak myslím si, že neexistuje lepší dôkaz toho, že stranícke nominácie zlyhali. Ján Jasovský štyri alebo päť rokov predtým, ako sa dostal na tento post, bol poslancom za HZDS v slovenskom parlamente. Ja verím, že nikto z vás sa takýmto spôsobom nevyjadruje o ľuďoch, ktorí s vami komunikujú. Nepoznám pána Labaniča. Možno je to človek, ktorý je profesionálny sťažovateľ. Sú takí, existujú takí, ale myslím si, žiadnemu predsedovi Najvyššieho kontrolného úradu nie na Slovensku, ale v žiadnej krajine na svete nemôžu tak rupnúť nervy, že žiadneho občana nemôže označiť za úchyláka. Ešte raz na konci hovorím, neviem, či to je pravda, ale neverím, že by občan posielal mne aj predsedovi parlamentu, aj predsedovi vlády e-mail, ktorý by bol vymyslený. Keď iný dôvod nie je na to, aby sme spoločne sa dohodli na tom, že treba konečne zvoliť predsedu Najvyššieho kontrolného úradu, toto určite dôvod je. Dovolím si ten e-mail ukázať aj na druhú stranu (Ukázanie e-mailu časti pléna.) Takže už, poslanci zo strany SMER, nemusíte si robiť srandu, ešte slzy. Ja viem, keď som tu minule bol, neviem, na akú tému to bolo, tie emócie som neudržal, ale ja si myslím, naši liberálni bratia, SaS-kári, sa rehocú, lebo im to nič nehovorí. Hrajú politiku svojím systémom, do stroja nalejú nejaký olej a myslia si, že emócie do politiky nepatria. Ja som prišiel do politiky robiť ju od srdca, tak ako to cítim. A odprezentoval som tu iba normálne veci. Myslím si, že ak odprezentujem e-mail od nejakého človeka, robiť si z toho srandu nie je asi dôstojné, pán kolega.